जीवनकै उत्कृष्ट लयमा रोहित
रोहित शर्मा ठू-ठूला शतकीय इनिङ्सका लागि जानिन्छन् । उनको यस्तै प्रदर्शनका कारण भारत तेस्रो विश्वकप उपाधि नजिक पुग्न सफल रहेको छ । प्रारम्भिक ब्याट्सम्यान रोहित आफ्नो खेलजीवनकै सबैभन्दा उत्कृष्ट लयमा छन् ।
बर्मिङ्घम — रोहित शर्मा ठू-ठूला शतकीय इनिङ्सका लागि जानिन्छन् । उनको यस्तै प्रदर्शनका कारण भारत तेस्रो विश्वकप उपाधि नजिक पुग्न सफल रहेको छ । प्रारम्भिक ब्याट्सम्यान रोहित आफ्नो खेलजीवनकै सबैभन्दा उत्कृष्ट लयमा छन् ।उनले बंगलादेशविरुद्ध बनाएको शतक प्रतियोगिताको व्यक्तिगत चौथो हो । त्यही प्रदर्शन मदतमा भारतले जित हात पार्दै प्रतियोगिताको सेमिफाइनलमा स्थान बनाएको छ ।एजबास्टनमा भएको खेलमा उनले १ सय ४ रन बनाए । समग्रमा उनको विश्वकपमा शतक संख्या ५ पुगेको छ । उनीभन्दा अगाडि भारतकै महान ब्याट्सम्यान सचिन तेन्दुलकर रहेका छन् । उनले विश्वकपमा ६ शतक बनाएका छन् । उनी श्रीलंकाका कुमार सांगाकारपछि एउटै विश्वकप संस्करणमा चार शतक बनाउने दोस्रो ब्याट्सम्यान भएका छन् । उनको प्रदर्शनलाई लिएर भारतका पुराना प्रारम्भिक ब्याट्सम्यान वीरेन्द्र सेवागले प्रशंसा गरेका छन् ।उनले ट्विटरमा लेखेका छन्, ‘विश्वकपका १५ इनिङ्समा चौथो शतक, यो निकै उच्चस्तरीय र निरन्तर राम्रो प्रदर्शनको चिन्ह हो ।’ आक्रामक ब्याट्सम्यान रोहितको मुम्बई इन्डियन्सले पछिल्लो मे महिनामा चौथोपल्ट इन्डियन प्रिमियर लिगको उपाधि जितेको थियो । यसपल्ट विश्वकपमा उनी सर्वाधिक रन बनाउने खेलाडी सूचीको शीर्षस्थानमा छन् । उनले ७ खेलमा ५ सय ४४ रन बनाइसकेका छन् । उनको औसत पनि अविश्वससीय रूपमा ९० रनको छ ।‘धेरै समयदेखि मैले रोहितको खेल नजिकबाट हेरिरहेको छु । उनी वान डे क्रिकेटका सबैभन्दा राम्रा खेलाडी हुन्,’ कप्तान विराट कोहलीले बंगलादेशलाई हराएयता भनेका छन्, ‘उनको खेल हेर्दा निकै मज्जा आउने गर्छ । खासमा उनी आफ्नो खेलजीवनकै उत्कृष्ट लयमा छन् । जति बेला उनले राम्रो स्कोर बनाउने गर्छन्, त्यति बेला भारतको पनि स्कोर ठूलो हुन्छ र हामी सहज स्थितिमा हुने गर्छौं । उनको प्रदर्शनले टिमका अरू ब्याट्सम्यानमा पनि आत्मविश्वास बढेको छ ।’कोहलीले एकपल्ट भन्दा बढी रोहितको तुलनामा आफूसँग कम संख्यामा स्ट्रोक्सका प्रकार रहेको बताइसकेका छन् । उनको ब्याटिङमा एकातर्फ रनको भोक देखिन्छ भने ठीक त्यही बेला उनका शट माथिल्लो दर्जाका पनि हुने गर्छ । दक्षिण अफ्रिकाविरुद्धको खेलमा १ सय २२ रन बनाएर नटआउट रहेका रोहितले आफ्नो खेलकै कारण टिम विजयी रहन्छ भने त्यसले असीमित खुसी दिने बताए । ‘प्रत्येक खेल मेरा लागि नयाँ हो र म टिमकै फाइदाका लागि मात्र खेल्ने गर्छु,’ उनले भने ।भारतका अर्का पूर्व प्रारम्भिक ब्याट्सम्यान सन्जय मन्जेरकरले पनि रोहितको खेलमा निकै परिपक्वता आएको बताए । अर्धशतकलाई शतकमा परिणत गर्ने रोहितको कला पनि मन्जेरकरले प्रशंसा गरे । एकदिवसीय क्रिकेटमा ३ दोहोरो शतक बनाउने एक मात्र ३२ वर्षीय ब्याट्सम्यान रोहितले भारतका लागि २ सय १३ वान डेमा ४९ को औसतले ८ हजार ५ सय ५४ रन बनाइसकेका छन् । सन् २००७ मा उनले भारतका लागि डेब्यु गरेका थिए ।